Vandag is ’n goeie geleentheid om die kinders ’n vyf-vinger gebed aan te leer in aansluiting by Paulus se dankgebed wat in Kolossense 1 opgeteken is. Die preekriglyn werk met die verhaal van Dick Dye, sendeling van die Presbiteriaanse Kerk in die VSA, wat in 1973 'n kerk probeer plant het in Acapulco, Meksiko. Hy het dikwels mismoedig geword. In hierdie oomblikke het hy opgekyk na 'n groot kruis op 'n nabygeleë berg. Dit het hom versterk om met sy werk voort te gaan. Op 'n dag ry hy teen die berg uit om die kruis van naderby te bekyk en om dankie te sê vir die persoon wat dit daar geplant het ... en presies dit was die oomblik van transformasie. Só lê Paulus ook met hierdie oproep tot dank oor God se groot dade die grondslag vir die boodskap van die hele Kolossense brief: Christus het hulle van alle bedreigende magte verlos.
Vir Familietyd kan die verhaal van Farmer Duck deur Martin Wadell gebruik word om die kinders te help om te sien wat met ’n gemeenskap gebeur waar die werklading nie gedeel word nie. Die diere gryp in om die lui boer wat die arme eend al die werk laat doen, weg te jaag en saam die plaas te versorg. Hierdie storie help ons om te sien hoe ons almal geroep is om te deel in die werk – by die kerk en by die huis. Die preekriglyn sluit hierby aan met die satiriese bydrae van Vignesh, 'n Indiese rekenaarspesialis, wat die voordele van luiheid op sy blog besing. Natuurlik trek Vignesh net ons been, maar hy help ons op ‘n ander manier die gevaar van leeglê raak te sien. Hiermee kan die boodskap van ons teks in die konteks van die hele Bybel aan die orde gestel word en die baie hoë waarde wat aan werk gekoppel word, gekommunikeer word. Deel van die vreugde en seën van die lewe is om te kan werk. Veral Gereformeerde mense sien werk boonop as deel van die lof- en dankoffers wat ons aan God bring. Alle werk is heilig. Alle werk word vir die Here gedoen.
Vertel kinders in die eenvoudigste taal moontlik van die breë lyne van die wederkoms aan die hand van óf die aanhaling uit die Bybelse Ensiklopedie óf uit die Nuwe Testament vir Kinders. Die preekriglyn begin met ’n bespreking van die moeilikheidsgraad van ’n hole-in-one. Min kry dit reg. Mens moet jou mik ken! Verrassend genoeg, was dit nóg moeiliker om die Curiosity, die Mars Ruimtelaboratorium, verlede jaar veilig in die Galekrater op Mars te laat land. Die akkuraatheid van hierdie plasing is meer as wat nodig is om in Kaapstad te staan en met een hou 'n hole-in-one tot in Londen te slaan. In ons teks praat Paulus met die gemeente in Tessalonika oor God se eindbestemming met die wêreld. Dit is duidelik dat daar by hulle verwarring en onsekerheid oor die wederkoms ontstaan het. Paulus se trooswoord is dat die waarborg dat hulle behoue vir die toekoms sal bly, nie in hulleself of in húlle geloofsvolharding lê nie. Dit lê primêr by God. Hulle verlossing en saligheid, soos ook hulle volharding en die uiteindelike vervulling van die hoop wat in hulle hart gegee is, kom van God af. Dit is Hy wat die eindbestemming bepaal en ons daarheen sal neem.
Vir Familietyd is daar die boeiende storie van Katie Sue, die nuwe dogtertjie by die skool, wat Mean Jean, die boelie van die speelgrond, bevriend en die die skool ’n beter, lekkerder plek maak. Die preekriglyn werk met die vraag: “Wat hou die vuur van geloof brandend?” Die teksgedeelte antwoord soos volg: “Dit is 'n vuur van liefde vir mekaar, vir die naaste en vir die vyand. Dit is 'n vuur van geloof in God wat die onsigbare God in Jesus Christus sien, liefhet, dien en gehoorsaam. Dit is 'n vuur van hoop wat God se toekoms sien, al kan niemand anders dit sien nie, en al maak die wêreld dit belaglik.”
Op Hervormingsondag kan gefokus word op die boodskap van die Hervorming soos ons dit in die bekende verhaal van die Fariseër en tollenaar vind, veral die sola gratia wat daardeur beklemtoon word. Gesels met die kinders oor die wonder van vergifnis – gebruik moontlik die verhaal soos in Die Nuwe Testament vir Kinders vertel word. Die preekriglyn word ingelei met die verhaal van Narcissus en die gevaar van die verkeerde tipe selfliefde. Calvyn het immers van ons gesê, dat ons hart 'n fabriek van afgode is waarin die diepste sekerheid van ons lewe aan iets anders as aan God vasgemaak word. Die oplossing is egter nie om bietjie minder narcissisties te wees nie. Die oplossing om van die self-as-afgod weg te draai, na God toe. Om vanuit God se hand verlossing van die self te ontvang, nuwe lewensrigting en fokus te ontvang, 'n nuwe anker te verkry, en 'n nuwe toekoms. Soos die verhaal van die Fariseër en die tollenaar dit uitnemend illustreer.
Vir Familietyd is daar twee opsies – een wat werk met ’n dialoog (jy kan dit ook opvoer) tussen God en Jeremia om kinders onder die indruk te bring van die groot ding wat God van Jeremia gevra het en ’n ander wat werk met die storie van Wangari Maathai, die Nobelprys vir Vrede wenner wat ’n omwenteling gebring het met haar boomplant projek. Die preekriglyn werk ook met ’n boomplantstorie, dié van Bob Seiple, wat die gesegde illustreer dat ’n mens bome moet plant asof jy vir ewig gaan lewe. Dit verryk die lewe en bevestig die hoop op God se trou vir komende geslagte wat die vrug van jou visie en hoop pluk en God vir jou dank. Dit gee ’n uitstekende invalshoek om Jeremia se grondkooptransaksie in perspektief te plaas. Daardeur kon hy vir die mense wys dat hy self glo in die beloftes van God.
Die voorstel vir die familie-oomblik om Jeremia se boodskap vir kinders te verduidelik deur by ons gebruike van salf aan te sluit, kan baie goed as deel van die Skriflesing benut word. Die preekriglyn sluit aan by die aangrypende toneelstuk, Every year, every day, I am walking, wat die verlies aan ’n tuiste, en die eerste, voorlopige treë na heling en die bou van 'n nuwe lewe, beskrywe. Dit verskaf die inleiding na Jeremia 8 wat 'n streep trek deur die prentjies wat God as apaties, onbeweeglik, en onroerbaar sien. Hier ontmoet ons 'n Vader wat huil oor 'n verlore volk. God is hier die ontwortelde God, 'n God sonder 'n volk, en 'n land as ruimte waar God geken, gedien en geëer word. Wat waar was in Jeremia se tyd, is ook waar van God vandag. Hy huil ook vandag as gevolg van ons, om ons tot gehoorsaamheid en wederkerige liefde tot ons God op te roep.
Vir hierdie moeilike teksgedeelte is dit die beste om die Sinai gebeure dramaties vir die kinders te vertel. Die preekriglyn begin met die verhaal van ’n groep vlugtelinge uit Laos, Noord-Viëtnam, wat by ’n kerk in Sacramento, Kalifornië, aan die Evangelie volgens Markus blootgestel is. Hulle ontsag vir Jesus wat die golwe van die storm laat bedaar, het die pastor Mark Galli diep geraak. Hulle het die teks uiteindelik beter verstaan as hy! Dit is wat die brief aan die Hebreërs in sy vergelyking van die Ou en die Nuwe Verbond met ons wil regkry, om met ontsag na Jesus, dié Een wat groter is as Moses, te kyk.